Diari Oficial de la Generalitat Valenciana


Sumari del DOGV 3969, del 29-03-2001 (2001/2777)

Resolució de 12 de març de 2001, de la Conselleria d'Obres Públiques, Urbanisme i Transports, per la qual se sotmet a informació publica el Pla d'Acció Territorial sobre Prevenció del Risc d'Inundació a la Comunitat Valenciana (PATRICOVA).
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3969

Data del DOGV
:   29-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/2777


Data del document
:   12-03-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Anàlisi jurídica

 Descriptors 

:   * inundació
    * programa d'actuació

Resolució de 12 de març de 2001, de la Conselleria d'Obres Públiques, Urbanisme i Transports, per la qual se sotmet a informació publica el Pla d'Acció Territorial sobre Prevenció del Risc d'Inundació a la Comunitat Valenciana (PATRICOVA). [2001/A2777]
  
Una de les qüestions d'àmbit territorial que major preocupació causa en la societat és el risc d'inundació. Qualsevol punt del territori pot estar sotmés, amb major o menor freqüència, a una inundació. La superfície inundable de la Comunitat Valenciana amb risc apreciable d'inundació és de 1.256 quilòmetres quadrats, la qual cosa suposa el 5,4% del nostre territori. A pesar que la major part d'aquesta superfície es destina a usos agrícoles, s'estima que la població afectada és de 350.000 habitants, la qual cosa dóna idea de l'impacte social del problema.
  
Amb aquest propòsit les Corts Valencianes, per la Resolució 105/IV de 25 de setembre de 1996, van instar el Consell de la Generalitat Valenciana perquè elaborara el PATRICOVA.
  
La Conselleria d'Obres Públiques, Urbanisme i Transports, ja el 1999, va declarar la necessària observança, en la redacció dels plans urbanístics o territorials que es formulen a la Comunitat Valenciana, de la cartografia temàtica publicada per la dita Conselleria, sobre «Delimitació del risc d'inundació a escala regional a la Comunitat Valenciana», que il·lustra i delimita les zones del nostre territori sotmeses a risc d'inundació apreciable.
  
Sens dubte, l'activitat de delimitació de les denominades zones inundables ha d'incardinar-se primordialment dins de l'àmbit corresponent a l'ordenació el territori i l'urbanisme, matèries en relació amb les quals la Generalitat Valenciana posseeix la competència exclusiva en virtut de l'article 148.1.3a de la Constitució i l'article 31.9 de l'Estatut d'Autonomia de la Comunitat Valenciana. Ara bé, en l'exercici de tal activitat resulta ineludible subratllar la necessitat d'articular i, si és procedent, reforçar en aquest àmbit material els corresponents mecanismes de coordinació i col·laboració entre les diferents administracions públiques implicades (hidràulica, protecció civil, medi ambient i municipis) i especialment entre els respectius instruments de planificació.
  
Per això, aquesta Conselleria ha elaborat el Pla d'Acció Territorial sobre Prevenció de Riscos d'Inundació a la Comunitat Valenciana (PATRICOVA) com a instrument d'ordenació, coordinació i protecció territorial, encaminat a previndre tals riscos per mitjà de l'establiment d'una sèrie de determinacions dirigides a minorar els efectes socioeconòmics i urbanisticoterritorials de les actuacions que es produïsquen sobre terrenys afectats per risc d'inundació apreciable.
  
Correspon a la Conselleria d'Obres Públiques, Urbanisme i Transports acordar l'obertura d'informació pública i aprovar provisionalment les actuacions. L'aprovació definitiva correspon al Govern Valencià.
  
En virtut d'això, resolc:
  
Primer
  
Sotmetre a informació pública el projecte del Pla d'Acció Territorial de caràcter sectorial sobre Prevenció del Risc d'Inundació a la Comunitat Valenciana (PATRICOVA) junt amb l'estudi d'impacte ambiental, per un període de dos mesos, anunciada en el Diari Oficial de la Generalitat Valenciana i en un diari no oficial d'àmplia difusió a la Comunitat Valenciana. Durant aquesta, el projecte diligenciat, haurà de trobar-se depositat per a consulta pública en els locals de la Conselleria situats en cada província:
  
València: Direcció General d'Urbanisme i Ordenació Territorial (av. Blasco Ibáñez, 50, 46841), i Servei Territorial d'Urbanisme i Ordenació Territorial (c/ Gregorio Gea, 27, 460091).
  
Alacant: Servei Territorial d'Urbanisme i Ordenació Territorial (c/ Reis Catòlics, 39, 03758).
  
Castelló: Servei Territorial d'Urbanisme i Ordenació Territorial (Av. del Mar, 16, 12979).
  
Segon
  
Sol·licitar informes i dictàmens respecte del PATRICOVA sotmés a informació pública, als següents organismes i entitats públiques:
  
- A les confederacions hidrogràfiques del Xúquer, del Segura i de l'Ebre, pel que fa a les seues competències en matèria d'aigües.
  
- A la Direcció General d'Interior de la Conselleria de Justícia i Administracions Públiques, i a la Delegació del Govern a la Comunitat Valenciana, quant a les seues competències en matèria de protecció civil.
  
- A tots els municipis valencians afectats.
  
Tercer
  
Demanar la preceptiva declaració d'impacte ambiental de la Conselleria de Medi Ambient.
  
Quart
  
La present resolució entrarà en vigor l'endemà de la publicació en el Diari Oficial de la Generalitat Valenciana.